המחלקה לכירורגיה פלסטית, המרכז הרפואי ע"ש חיים שיבא - תל השומר

המחלקה לכירורגיה פלסטית במרכז הרפואי ע"ש חיים שיבא - תל השומר עוסקת בקשת רחבה של פעילויות בתחום הכירורגיה הפלסטית, חלקן ייחודיות רק לה בישראל.

המחלקה הוקמה בשנת 1951 על ידי פרופ' ליאו בורנשטיין והייתה המחלקה הראשונה שנפתחה בישראל לכירורגיה פלסטית.
משנת 1978 נוהלה בידי פרופ' חגי צור, משנת 1995 ועד אפריל 2011 נוהלה בידי פרופ' אריה אורנשטיין. החל מחודש מאי 2011 ועד 2014 נוהלה בידי ד"ר אייל וינקלר. ב-2024 מנוהלת בידי פרופ' יוסי חייק.

 יחידות המחלקה 
להלן תחומי ההתמקצעות העיקריים של המחלקה:

שחזור שד
המחלקה לכירורגיה פלסטית מבצעת ניתוחים רבים לשחזור שד, בניהולו של ד"ר אייל וינקלר. שחזורי השד מתבצעים בשיטות ניתוחיות מתקדמות, הן באמצעות שימוש במשתלי סיליקון ומותחני רקמות, והן על ידי שימוש ברקמות עצמיות בניתוחי שחזור מיקרוכירורגיים.

יחידת הכוויות
יחידת הכוויות, היא המרכז הגדול ביותר בישראל לטיפול בפצועי כוויות, והמרכז היחיד בארץ הכולל גם מערך אינטגרטיבי של יחידת טיפול נמרץ, לטיפול בפצועי כוויות קשים הזקוקים לטיפולי החייאה. נכון ל-2013 מטופלים ביחידה כ - 100–120 מאושפזים לשנה, מתוכם בין 20–30 פצועי טיפול נמרץ כוויות. היחידה פתוחה לקבלת פצועי כוויות קשים מכל רחבי הארץ ללא מגבלה, משום שבית החולים נחשב למרכז על. ביחידה ישנן 6 מיטות אשפוז בלבד. בשל הצורך בהרחבת המערך נערכים, נכון ל-2013 מאמצים רבים להעלאת מודעות הציבור וגיוס תקציבים לשם הרחבתה ושיפורה של יחידת הכוויות. הטיפול ביחידה כולל טיפול שמרני מתקדם בפצעי הכוויה, וטיפול כירורגי הכולל ניתוחי השתלת עור, ניתוחים שחזוריים וניתוחי טיפול בצלקות.

יחידת הכוויות בשיבא עוסקת דרך קבע בעבודת מחקר ופיתוח פרוטוקולים לטיפול הספציפי בכוויות ויזמה ימי עיון ארציים ופרסום ספרות מקצועית, במטרה לתרום להדרכה וללימוד כלל ארצי של הנושא המורכב של טיפול בכוויות.

יחידת מוז
היחידה הוקמה בשנת 1989 על ידי ד"ר יצחק צילינסקי והייתה היחידה הראשונה בישראל ובכל המזרח התיכון לניתוחי מוז. עד כה נותחו בהצלחה ביחידה אלפי מטופלים.

יחידת מיקרוכירורגיה
היחידה מעניקה שירות של ניתוחי שחזור מתקדמים עבור מגוון רחב של פציעות טראומה, גידולים ממאירים ועוד.

המרכז הרב מקצועי לטיפול בפצעים
המרכז הרב מקצועי לטיפול בפצעים הוקם בשנת 2000. צוותו כולל את רופאי המחלקה לכירורגיה פלסטית, רופאים שיקומיים, אחיות המתמחות בטיפולי פצעים, תזונאית וצוות פיזיותרפיה. במרכז מטופלים חולים עם פצעי לחץ, פצעי אי ספיקה ורידית ועורקית, פצעים סוכרתיים ופצעים לאחר חבלה או ניתוח, באמצעות מגוון טיפולים שמרניים וכירורגיים בטכנולוגיות המתקדמות בעולם.

יחידת הלייזרים הארצית
יחידת הלייזרים הארצית בניהולו של פרופ' אריה אורנשטיין מספקת מענה טיפולי מתקדם טכנולוגית למספר רב של פונים הסובלים מבעיות רפואיות שונות. באמצעות המגוון הגדול של מכשירי לייזר הקיימים ביחידה, מתבצעים טיפולים במגוון התוויות רפואיות כגון יבלות, נגעים פיגמנטריים שפירים, כתובות קעקע, נגעים וסקולאריים מולדים ונרכשים, ציפורן חודרנית, שיעור יתר, צלקות, שינויי פיגמנטציה ועוד.

מלנומה
מדי שנה מבוצעים במחלקה לכירורגיה פלסטית עשרות ניתוחים בחולי מלנומה חדשים ובחולים הנמצאים במעקב, בניהולו של ד"ר אייל וינקלר. המחלקה נמצאת בקשר הדוק עם מכון אלה המוביל את המחקר והטיפול בחולי מלנומה.

מומים מולדים
שכיחות מומים מולדים ובעיקר החמורים שביניהם, נמצאת בירידה הודות לאבחון תוך רחמי מוקדם. צוות המחלקה, המיומן בטיפולים שחזוריים מורכבים, מעניק שירות למטופלים הסובלים ממומים מולדים.
הטיפול בשפה שסועה וחך שסועה מתבצע על ידי צוות מיוחד הכולל כירורג פלסטי, רופא פה ולסת מומחה לאורתודנטיה, קלינאי תקשורת, רופא ילדים ועובד סוציאלי. הצוות מלווה את הילדים ומשפחותיהם לאורך אבני הדרך השונות בהתפתחותם, תוך מטרה להביאם להתפתחות מלאה ותקינה עד כמה שניתן.
ניתוחי שחזור אוזן מבוצעים זה שנים רבות במחלקה, אשר רכשה ידע וניסיון רב במרוצת השנים, והגיעה לתוצאות שיחזור ברמה בינלאומית. הניתוח מבוצע לפני התערבות רופאי אף אוזן וגרון במידת הצורך, ותוך שיתוף פעולה ביו הצוותים.

היחידה לניתוחי שינוי מין
ישראל נמנית עם מדינות ספורות בעולם שבהן מבוצעים ניתוחים להתאמה מגדרית אך ורק במערכת הבריאות הציבורית. נכון ל-2013, המרכז היחיד בישראל שמבוצעים בו ניתוחים להתאמה מגדרית הוא המרכז הרפואי שיבא, תל השומר. בתל השומר מכהנת ועדה רב תחומית שהוקמה על פי הנחיות משרד הבריאות. ביצוע הניתוח מותנה בקבלת אישור הוועדה, לאחר תקופת מעקב של שנתיים שבה הפרט חי חיים מלאים כבן המין השני. הניתוחים מבוצעים על ידי צוות רב תחומי הכולל את מנתחי המחלקה לכירורגיה פלסטית, אורולוגים וגינקולוגים, ששם לעצמו למטרה לסייע למטופלים להגשים את זהותם המגדרית תוך שמירה על בריאותם ובטיחותם באופן מקסימלי, והגעה לתוצאה אסתטית ותפקודית אופטימלית.

 שיתוף פעולה בינלאומי 
המחלקה לכירורגיה פלסטית משתתפת באופן קבוע במסגרת "תיקון עולם" בשליחויות משרד החוץ, ומציעה את שירותי הכירורגים המטפלים בניתוחים והדרכה של צוותים ברחבי העולם (קזחסטן, קניה, קמרון, פרו, פרגוואי, קפריסין). המחלקה מכשירה מתמחים ישראלים בוגרי בתי הספר לרפואה בישראל ומחוצה לה, והיא בין המחלקות המבוקשות לקבלה להתמחות בארץ. בנוסף, המחלקה מציעה תוכנית התמחות לרופאים ממדינות זרות ועד כה קיבלה להתמחות והכשירה כירורגים פלסטיים מקפריסין, מקסיקו וגרמניה.

 קישורים חיצוניים 

 יחידת מוהז, המחלקה לכירורגיה פלסטית, באתר המרכז הרפואי ע"ש חיים שיבא, תל השומר

הערות שוליים

קטגוריה:המרכז הרפואי ע"ש חיים שיבא - תל השומר
קטגוריה:כירורגיה פלסטית
קטגוריה:מחלקות בבית חולים